ครม.ไฟเขียวแก้กฎหมายซีเคียวริไทซ์
โพสต์ทูเดย์-ครม.เห็นชอบแก้กฎหมายแปลงสินทรัพย์เป็นหลักทรัพย์ ต้องชัดเจนและยืดหยุ่นเอื้อต่อการระดมทุน
12 ม.ค. 2553

โพสต์ทูเดย์-ครม.เห็นชอบแก้กฎหมายแปลงสินทรัพย์เป็นหลักทรัพย์ ต้องชัดเจนและยืดหยุ่นเอื้อต่อการระดมทุน
นายกรณ์  จาติกวณิช  รัฐมนตรีว่าการกระทรวงการคลัง  กล่าวว่า  ที่ประชุมคณะรัฐมนตรีเห็นชอบร่างแก้ไขกฎหมายนิติบุคคลเฉพาะกิจในการแปลงสินทรัพย์เป็นหลักทรัพย์ ปี 2540  เพื่อต้องการให้กฎหมายมีความชัดเจนเกี่ยวกับการนำรายได้ในอนาคตมาเป็นหลักประกันในการระดมทุนจากประชาชน  เช่น  การก่อสร้างศูนย์ราชการ  ซึ่งได้มีการประเมินรายได้ในอนาคต เพื่อใช้เป็นหลักประกันนั้น  ที่ผ่านมาไม่ชัดเจนว่าจะดำเนินการได้หรือไม่ ดังนั้น เพื่อรองรับโครงการขนาดใหญ่ จึงต้องแก้ไขกฎหมายให้มีความชัดเจน เพราะตามหลักการแปลงสินทรัพย์เป็นหลักทรัพย์  ถือเป็นการนำมูลค่าทรัพย์สินหรือรายได้ในอนาคตมาเป็นหลักประกันในการระดมทุนอยู่แล้ว 
นอกจากนี้  ยังแก้ไขกฎหมายให้มีความชัดเจน  จากเดิมบริษัทนิติบุคคลเฉพาะกิจ  (เอสพีวี)  จะมีสิทธิจากการถือหน่วยลงทุนเหนือเจ้าหนี้  จึงควรแก้ไขให้เกิดความยืดหยุ่นและสอดคล้องกับเวลา  ซึ่งนับว่าเป็นแผนตลาดทุนที่กระทรวงการคลังและสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) หารือร่วมกัน  เพื่อพัฒนาตลาดทุนให้ขยายตัวขึ้น